  Майя Бывальцева 7 сюрс 500 учкисьёслы чаклам выль йӧ дворецез Ижкарлэн интывылаз яке матаз пуктыны быгатозы. Али солы тупась музъем быръё, вераз 2-тӥ гудырикошконэ ортчем пресс-конференциын Удмуртиысь физкультурая, спортъя но егитъёслэн политиказыя министрлэсь ужзэ быдэсъясь Игорь Краснов. «Со йӧ аренаез интыян ласянь кӧня ке вариантъёс вань… Малы ке шуоно ми валаськомы, сизьым но ӝыны сюрс адямилы йӧ арена — со ӧжытсэ 3 сюрс машиналы дугдон инты. Отын аслаз инфраструктураез, кудзэ лэсьтыны кулэ, адямиос ужрадэ лыктыны, собере отысь кошкыны шугъяськонъёстэк мед быгатозы», — вераз со. Али вуоно инвесторъёслы кельшымон, элькунын улӥсьёслы, бускель улосвылъёсысь лыктыны мылкыд карисьёслы тупамон инты утчало. Вераськон универсальной инты сярысь мынэ, со спорт ужрадъёслы, озьы ик кино но концерт возьматон площадкалы пӧрмыны мед быгатоз. Игорь Красновлэн верамезъя, выль йӧ арена ӧжытсэ 2 миллиард манет пала усёз. Выль ӵектос кылдэмен валче «Ижсталь» йӧ дворец вӧзын универсальной Спортъя дворец пуктон улэ инты али «кынтэмын» луоз, пусйиз со. «Кык бадӟым сооружениосты пуктонлэсь но собере соосты возёнлэсь кулэлыксэ ми ум адӟиське», — валэктӥз Игорь Краснов. Тодэ вайытом, Ижкарын выль йӧ дворец пуктон сярысь ялӥз Удмуртилэн тӧроезлэсь ужзэ огдырлы быдэсъясь Александр Бречалов. Та ӵектосэз элькун улосвылын хоккеез азинтонъя трос аръёслы чаклам тупанкыл улсын федерал компаниен ӵош быдэстыны чакла. Тегъёс: Спорт Ижкар ИгорьКраснов Хоккей Удмуртия инвестициос лэсьтськон АлександрБречалов  